Sarawak kaji semula elaun guru KAFA
KUCHING: Kerajaan Sarawak akan mempertimbangkan untuk mengkaji semula elaun yang diberikan kepada guru Kelas Agama dan Fardu Ain (KAFA) di negeri ini. Premier Sarawak, Datuk Patinggi Tan Sri Abang Johari Tun Openg berkata, Sarawak mempunyai perancangan pada masa hadapan untuk mewujudkan sistem pemberian elaun kepada guru KAFA dan guru terlatih menerusi institusi yang diiktiraf oleh pihak kerajaan. “Kita akan bersama-sama dengan pihak JAIS berbincang bagaimana hendak menambahkan sikit elaun sebagai satu ganjaran daripada sistem perkhidmatan kita. “Mungkin kelak ada sistem kita sendiri untuk memberikan elaun kepada guru KAFA termasuk guru terlatih di atas institusi yang diiktiraf oleh kerajaan,”katanya. Beliau berkata demikian pada sesi Program Randau Belia Islam di Dewan Kompleks Islam Sarawak, di sini hari ini. Sementara itu, Abang Johari berkata kerajaan Sarawak juga dalam perancangan untuk mewujudkan Fakulti Islam di universiti tempatan Sarawak. “Ia adalah sebahagian perancangan saya berdasarkan institusi pengajian Islam swasta sepenuh masa di Singapura iaitu Madrasah Aljunied Al-Islamiah,” katanya. Oleh AZREEN KERIA 
See author's posts
